शिष्टाचार जीवन का दर्पण है, जिसमें हमारे व्यक्तित्व का स्वरूप दिखाई देता है। शिष्ट व्यवहार का दूसरों पर अच्छा प्रभाव पड़ता है, दूसरों की सद्भावना, आत्मीयता और सहयोग की प्राप्ति होती है, साथ ही समाज में लोकप्रियता बढ़ती है। इसके विपरीत अशिष्ट व्यवहार दूसरों में घृणा, द्वेष पैदा कर देता है, अशिष्ट व्यक्ति को कोई आत्मीय सहयोग नहीं मिलता, अपने भी पराये बन जाते हैं। अशिष्टता से व्यक्तित्व का विकास अवरुद्ध हो जाता है। अशिष्ट व्यक्ति को समाज अकेला छोड़ देता है। निःसंदेह मनुष्य में कोई विशेषता या आकर्षण न हो, परंतु शिष्ट व्यवहार से सहज ही दूसरों की सद्भावनाएँ अर्जित की जा सकती हैं, जो जीवन-पथ पर आगे बढ़ने के लिए बड़ी उपयोगी और आवश्यक हैं। शिष्टाचार और सद्व्यवहार से विरोधियों को भी अपना बनाया जा सकता है। यह वह अमृत है, जिससे कटुता, विरोध और शत्रुता समाप्त हो जाती है।